b'\n_START_ARTICLE_\nDva bregova\n_START_PARAGRAPH_\nDva bregova je drama, ki jo je napisal Anton Leskovec. Iz\xc5\xa1la je leta 1928.\n_START_SECTION_\n1. dejanje\n_START_PARAGRAPH_\nRona je zbe\xc5\xbeala od \xc5\xbeupana, kjer je slu\xc5\xbeila, s seboj pa odnesla neka nekaj re\xc4\x8di, ki naj bi jih Flore Briga, malo tr\xc4\x8den in v Rono zaljubljen do u\xc5\xa1es, prodal. Rona sanja o svetu, o u\xc5\xbeitkih in bogastvu, rada bi ven iz bera\xc4\x8dije, v kateri se je rodila. Mati z njeno vrnitvijo ni zadovoljna, tudi stra\xc5\xa1ni Macafur, ki ga vsi ubogajo, ji odlo\xc4\x8dno pove, da bera\xc4\x8di ne zajedajo drug drugega, ampak one tretje, ki imajo. Pojavi se \xc5\xbeupan, pri\xc5\xa1el je po Rono, ker pa dekle no\xc4\x8de nazaj, se veljak razjezi in zagrozi, da bo \xc5\xbeganjarno zaprl. Prav tedaj se vrne Kri\xc5\xa1tof, ki ga je neznan dobrotnik preko Macafurja iz\xc5\xa1olal za advokata. Macafur ho\xc4\x8de, da bi se Kri\xc5\xa1tof izkazal, dokazal vsem, ki so ga poni\xc5\xbeevali, da ni bera\xc5\xa1ko seme; zato pa naj ne sili nazaj v brlog, naj se ogiba hi\xc5\xa1e, ki je bila njegov la\xc5\xbeno dom! A Kri\xc5\xa1tof je poln idej, kako bo branil pravico, poleg tega pa ga priteguje tudi Rona. - \xc5\xbdupan je bil prijavil tatvino, policaj je \xc5\xbee zasa\xc4\x8dil Brigo z ukradenimi stvarmi, zdaj pride \xc5\xa1e po Rono. Kri\xc5\xa1tof oznani, da bo to njegova prva pravda.\n_START_SECTION_\n2. dejanje\n_START_PARAGRAPH_\nBera\xc4\x8di pijejo na zdravje Kri\xc5\xa1tofa, ki je ugnal \xc5\xbeupana in re\xc5\xa1il Rono je\xc4\x8de. Macafur vsem razodene svojo filozofijo: globoka reka lo\xc4\x8di dva bregova; en breg je gosposki, tja spada tudi Kri\xc5\xa1tof, drugi breg je na\xc5\xa1, nas bera\xc4\x8dev. Je tudi most med obema, da hodimo tja in spet nazaj, a vsak breg ostaja svoj in kdor bi hotel druga\xc4\x8de, je jude\xc5\xbe in bo obe\xc5\xa1en! Toda Rona se tega zakona no\xc4\x8de dr\xc5\xbeati, ho\xc4\x8de na drugi breg; ko Kri\xc5\xa1tof rine vanjo, ga z zavra\xc4\x8danjem razvname do obljube, da jo bo povedel \xc4\x8dez most in jo priznal pred gosposkim svetom.\n_START_SECTION_\n3. dejanje\n_START_PARAGRAPH_\nPri Komposarici prirejajo bera\xc5\xa1ki ples v maskah, uradno ga dovoli \xc5\xbeupan in ga odpre Macafur. Pride tudi Rona, vsi jo pozdravljajo kakor kraljico; ko si izbira plesalca, prihiti Kri\xc5\xa1tof, da bi Rono in vse bera\xc4\x8de povedel na drugi breg. Ne bodo ve\xc4\x8d prosili, ampak zahtevali - na sonce, ki je ustvarjeno za vse, v novo \xc5\xbeivljenje! Bera\xc4\x8di so navdu\xc5\xa1eni, zbirajo se za Kri\xc5\xa1tofom kot svojim novim voditeljem. Tedaj zarjove Macafur: v je\xc4\x8de in okove ne bomo hodili, tu smo svobodni, \xc5\xbeivimo lahko brez dela in slu\xc5\xbeb! Odobravanje se prevesi na Macafurjevo stran, Kri\xc5\xa1tof in Rona ostaneta sama in ko ho\xc4\x8deta pobegniti, ljubosumni Flore Kri\xc5\xa1tofa zabode. Rona se onesvesti, Macafur zakri\xc4\x8di: Moj sin! Zgrudi na Kri\xc5\xa1tofovo truplo in umre, Flore pa obupan tol\xc4\x8de po bobnu in kri\xc4\x8di: Ne more se \xc4\x8dez most, ne more!'